ລາວ ຕ້ອງ​ທຳ​ການ​ສຶກສາຕື່ມອີກ ກ່ອນສະເໜີຕໍ່ UNESCO ໃຫ້​ຮັບຮອງ​ເອົາທົ່ງໄຫຫີນ ເປັນມໍລະດົກໂລກ
ທ່ານ​ສົ​ມກົດ ​ເຈົ້າແຂວງຊຽງຂວາງ ກໍ່​ບໍ່​ສາມ​າດ ໃຫ້ການ​ຄາດໝາຍ​ວ່າ​ ການ​ສຶກສາ​ດັ່ງກ່າວ​ນີ້​ ຈະ​ຕ້ອງ​ໃຊ້​​ເວລາ ​​ດົນປາໃດ​ແທ້ ​ເນື່ອງ​ຈາກ​ວ່າ ໄຫ​ຫີນ​ທີ່​ມີ​ຢູ່​ຫຼາຍ​ກວ່າ 2000 ໜ່ວຍ ແຈກຍາຍໄປທົ່ວ​.
ທາງການລາວ ຍັງຈະຕ້ອງທຳການສຶກສາ ເພື່ອກຳນົດແຜນການ ອະນຸລັກທົ່ງໄຫຫີນໃຫ້ໄດ້ຕາມເງື່ອນໄຂ ຂອງອົງການ UNESCO ກ່ອນທີ່ຈະມີການນຳສະເໜີ ໃຫ້ຮັບຮອງເປັນມໍລະດົກໂລກແຫ່ງທີ 3 ໃນລາວ ທ່ານສົມກົດ ມັງນໍເມກ ເຈົ້າແຂວງ ແລະ ເລຂາພັກ ແຂວງຊຽງຂວາງ ຖະແຫຼງ ຍອມຮັບ ວ່າ ຍັງຈະຕ້ອງມີການສຶກສາ ໃນລາຍລະອຽດເພື່ອກຳນົດແຜນການອະນຸລັກ ເຂດທົ່ງໄຫຫີນ ໃຫ້ໄດ້ຕາມເງື່ອນໄຂ ທີ່ອົງການ UNESCO ກຳນົດໄວ້ ໃນທຸກໆດ້ານສາກ່ອນ ຈິ່ງຈະສາ ມາດນຳສະເໜີ ຕໍ່ອົງການ UNESCO ເພື່ອພິຈາລະນາໃຫ້ການຮັບຮອງ ເຂດທົ່ງໄຫຫີນ ຂອງລາວ ເປັນມໍລະດົກໂລກໄດ້ຢ່າງເປັນທາງການ ແຕ່ຢ່າງໃດກໍ່ຕາມ ທ່ານສົມກົດ ກໍ່ບໍ່ສາມາດ ທີ່ຈະໃຫ້ການຄາດໝາຍວ່າ ການສຶກສາດັ່ງ ກ່າວນີ້ ຈະຕ້ອງໃຊ້ໄລຍະເວລາ ໃນການດຳເນີນການ ຈົນເຖິງເມື່ອໃດແທ້ ເນື່ອງຈາກວ່າ ໄຫຫີນທີ່ມີຢູ່ຫຼາຍກວ່າ 2000 ໜ່ວຍນັ້ນ ບໍ່ໄດ້ຕັ້ງຢູ່ໃນບໍລິເວນດຽວກັນ ເຊິ່ງບໍ່ພຽງແຕ່ຈະ ເຮັດໃຫ້ຕ້ອງໃຊ້ເວລາໃນການເກັບກຳຂໍ້ມູນ ແລະ ຂຶ້ນທະບຽນໄຫຫີນທຸກໜ່ວຍ ຢ່າງລະ ອຽດເທົ່ານັ້ນ ຫາກແຕ່ການທີ່ໄຫຫີນ ຕັ້ງຢູ່ໃນຫຼາຍພື້ນທີ່ ຢ່າງກະແຈກກະຈາຍກັນດັ່ງກ່າວ ກໍຍັງເຮັດໃຫ້ຍາກ ຕໍ່ການອະນຸລັກໄດ້ ຢ່າງທົ່ວເຖິງອີກດ້ວຍ ຍິ່ງໄປກວ່ານັ້ນ ການທີ່ທາງການລາວມີງົບປະມານ ຢ່າງຈຳກັດ ກໍຍັງຖືເປັນອີກບັນຫາໜຶ່ງ ທີ່ສົ່ງຜົນກະທົບເຮັດໃຫ້ ການດຳເນີນ ງານສາມາດຈັດຕັ້ງປະຕິບັດໄດ້ ຢ່າງຊັກຊ້າ ເພາະສະນັ້ນ ຖ້າຫາກ ບັນຫາດັ່ງກ່າວນີ້ໄດ້ຮັບການແກ້ໄຂ ກໍຄືທາງການແຂວງຊຽງຂວາງ ມີງົບປະມານ ຢ່າງພຽງພໍທັງສຳຫລັບ ການສຶກສາດັ່ງກ່າວ ແລະ ການພັດທະນາພື້ນຖານໂຄງລ່າງຕ່າງໆດ້ວຍນັ້ນ ກໍເຊື່ອວ່າ ພາກ ບໍລິການ ແລະ ການທ່ອງທ່ຽວ ໃນແຂວງຊຽງຂວາງຈະຂະຫຍາຍ ຕົວເພີ່ມຂຶ້ນນັບມື້ຢ່າງແນ່ນອນ ທາງດ້ານທ່ານຄຳເພັດ ພົມມະດວງໄກສອນ ຫົວໜ້າພະແນກ ຖະແຫຼງຂ່າວ-ວັດທະນະທຳ ແລະ ທ່ອງທ່ຽວແຂວງຊຽງຂວາງ ໄດ້ຢືນຢັນວ່າ ການກະກຽມແຜນການ ທີ່ຈະສະເໜີຕໍ່ອົງການ UNESCO ເພື່ອໃຫ້ການ ຮັບຮອງເຂດທົ່ງໄຫຫີນ ເປັນມໍລະດົກໂລກນັ້ນ ໄດ້ຄືບໜ້າໄປຫຼາຍແລ້ວ ໂດຍໄດ້ມີການ ຄຸ້ມຄອງ ແລະ ຂຶ້ນທະບຽນໄຫຫີນໄດ້ແລ້ວ ຫຼາຍກວ່າ 2000 ໜ່ວຍ ໃນ 70 ກວ່າພື້ນທີ່ ແຕ່ຢ່າງໃດກໍ່ຕາມ ທາງການແຂວງຊຽງກໍຍັງບໍ່ມີກຳນົດ ທີ່ຊັດເຈນວ່າ ຈະສາມາດຍື່ນຂໍ້ສະ ເໜີດັ່ງກ່າວ ຕໍ່ອົງການ UNESCO ໄດ້ເມື່ອໃດ ເນື່ອງຈາກຍັງຈະຕ້ອງດຳເນີນການສຳຫຼວດ ເພື່ອລົງທະບຽນໄຫຫີນທີ່ເຫຼືອໃນອີກ 50 ກວ່າພື້ນທີ່ໃຫ້ແລ້ວສຳເລັດກ່ອນ ແລະ ພ້ອມ ກັນນີ້ກໍຍັງຈະຕ້ອງສຶກສາອົບຮົມປະຊາຊົນລາວເພື່ອໃຫ້ການຮ່ວມມືເຂົ້າໃນການຄຸ້ມຄອງໄຫຫີນດ້ວຍ ດັ່ງທີ່ທ່ານ ຄຳເພັດໄດ້ກ່າວວ່າ: ໂດຍອີງຕາມແຜນການພັດທະນາ ການທ່ອງທ່ຽວໃນຊ່ວງປີ 2013-2015 ລັດຖະບານລາວ ໄດ້ວາງເປົ້າໝາຍທີ່ຈະສະເໜີ ຕໍ່ອົງການ UNESCO ເພື່ອໃຫ້ການຮັບຮອງ ສະຖານະພາບຂອງການເປັນມໍລະດົກໂລກ ຢູ່ໃນລາວເພີ່ມຂຶ້ນອີກ 2 ແຫ່ງ ກໍຄືເຂດທົ່ງໄຫຫີນ ໃນແຂວງຊຽງຂວາງດັ່ງກ່າວ ແລະ ພູຫີນໜາມໜໍ່ ໃນແຂວງຄຳມ່ວນ ເຊິ່ງຖ້າຫາກເປັນໄປຕາມແຜນການ ທີ່ວາງໄວ້ກໍຈະເຮັດໃຫ້ມີມໍລະດົກໂລກ ໃນລາວເຖິງ 4 ແຫ່ງ ແລະ ພູຫີນໜາມໜໍ່ກໍຍັງຈະເປັນມໍລະດົກໂລກທາງທຳມະຊາດແຫ່ງທຳອິດໃນລາວອີກດ້ວຍ ທັງນີ້ທາງການລາວເຊື່ອວ່າ ການມີມໍລະດົກໂລກ ໃນລາວເພີ່ມຂຶ້ນຈະດຶງດູດໃຫ້ນັກທ່ອງ ທ່ຽວຊາວຕ່າງຊາດເດີນທາງເຂົ້າມາໃນລາວ ຫຼາຍຂຶ້ນດັ່ງຈະເຫັນໄດ້ ຈາກການທີ່ Wanderlust Magazine ວາລະສານການທ່ອງທ່ຽວຊັ້ນນຳຂອງໂລກ ໃນອັງກິດລາຍງານວ່າ ບັນດາສະມາຊິກຂອງວາລະສານ ໄດ້ຈັດໃຫ້ເມືອງມໍລະດົກໂລກ ຫຼວງພະບາງ ເປັນເມືອງ ທີ່ເປັນຕາທ່ອງທ່ຽວທີ່ສຸດ ເປັນອັນດັບໜຶ່ງຂອງໂລກ ໃນປີ 2015 ນີ້ ໂດຍການທີ່ເມືອງຫຼວງພະບາງ ໄດ້ເປັນຈຸດໝາຍປາຍທາງ ທີ່ເປັນຕາທ່ອງທ່ຽວທີ່ສຸດໃນໂລກ ດັ່ງກ່າວນີ້ ກໍໄດ້ເປັນຜົນເຮັດໃຫ້ມີຊາວຕ່າງຊາດ ເດີນທາງມາທ່ອງທ່ຽວໃນເມືອງມໍລະດົກ ໂລກແຫ່ງນີ້ ເພີ່ມຂຶ້ນທຸກປີເຊັ່ນດຽວກັນ ໂດຍໃນປີ 2014 ທີ່ຜ່ານມາກໍປະກົດວ່າ ມີຊາວຕ່າງຊາດເກືອບເຖິງ 5 ແສນຄົນ ທີ່ເດີນທາງເຂົ້າມາທ່ອງທ່ຽວ ໃນເມືອງມໍລະດົກໂລກ ຫຼວງພະບາງ